Papersnake/gushiwen huggingface dataset:
次韵次尹俊卿梅花绝句
王灼（宋代）

人间几桃李，漫漫化泥尘。
不恨收功晚，新年第一春。
白水寺
曾季貍（宋代）

暂假僧房憩，炎蒸觉顿忘。
谁知六月雨，已似九秋凉。
石径苔痕滑，稻花田水香。
鸣蝉休聒耳，容我此徜徉。
闻世基补漳吏寄赠兼简灵源上人
廖大圭（元代）

捧檄天南一笑春，几年身作卧云人。相材自古出胥吏，史传后来无逸民。

清镜多情犹白发，青山有路隔红尘。旧游西寺灵源在，为报衰年但隐沦。
菩萨蛮（江通判埙生日）
魏了翁（宋代）

东窗五老峰前月。南窗九叠坡前雪。推出侍郎山。著君窗户间。

离骚乡里住。恰记庚寅度。挹取芷兰芳。酌君千岁觞。
南雁山
陈埴（宋代）

千峰历罢寄山窗，酒力诗狂总未降。
月白洞门花落尽，天华表鹤气飞双。
岩边瀑雪寒侵梦，涧底笙箫冷韵腔。
且喜懒残煨芋熟，不妨久话共秋缸。
归故园二首
姜特立（宋代）

向来叨趁内朝班，宫漏鸡声晓梦间。
今日身閒无一事，五年睡债一时还。
昼锦堂（中吕商）
吴文英（宋代）

舞影灯前，箫声酒外，独鹤华表重归。旧雨残云仍在，门巷都非。愁结春情迷醉眼，老怜秋鬓倚蛾眉。难忘处，犹恨绣笼，无端误放莺飞。

当时。征路远，欢事差，十年轻负心期。楚梦秦楼相遇，共叹相违。泪香沾湿孤山雨，瘦腰折损六桥丝。何时向，窗下翦残红烛，夜杪参移。
送王国博赴江南提刑
魏野（宋代）

江南大半旧经过，君称心多我恨多。
好景阻陪游赏去，空萦老病动悲歌。
挽司空申国吕公六首 其二
毕仲游（宋代）

骑吹西城晓，衣冠一望中。尚疑归郑国，还似葬温公。

道在民先定，兵销岁自丰。故知伊吕事，千载有遗风。
次韵王钦臣秘监英殿井
苏辙（宋代）

碧甃涵云液，铜瓶响玉除。
汲花攒点罢，洒雾唤班初。
龙饼煎无数，螭研滴有余。
従官方醉饱，一酌解清虚。
鸡鸣寺塔眺玄武湖
欧大任（明代）

乐游苑外夕阳沉，玄武堤边秋草深。何处飘零江左客，不禁烟桨五湖心。
题陈主事元宗渔洲雅集诗用秋来凫雁下方塘元韵 其五
谢晋（明代）

舸舰迷清津，衣冠耀朱夏。胜赏继兰亭，清高拟莲社。

东人与朱阑，西日且迟下。
送知兴上人
贾岛（唐代）

久住巴兴寺，如今始拂衣。欲临秋水别，不向故园归。

锡挂天涯树，房开岳顶扉。下看千里晓，霜海日生微。
失题
胡仲弓（宋代）

抱琴终日坐槐庭，万绿阴中一掬清。
天地山河俱荫芘，肯将风浪向人生。
有常吟
邵雍（宋代）

天地有常理，日月有常明。
四时有常序，鬼神有常灵。
圣人有常德，小人无常情。
北归三首
曾巩（宋代）

终日思归今日归，著鞭鞭马尚嫌迟。
曲台殿里官虽冷，须胜天涯海角时。
道无情 秋阳观作，答宣德州道友请
尹志平（元代）

深谢将书来请。才到西岩春令。百鸟正喧呼。乐无余。道众满川和气。醮罢更看天意。缘契合虚谷。任西东。
乙酉腊月二十四夜
弘智（清代）

故乡风俗重今夜，儿女班班列堂下。今当树折巢破时，羽毛零落怜枯枝。

旅舍檐前一回首，上有白发下黄口。望空剪纸告坟墓，两眼泪接三杯酒。

难道年年坐死苦海中，愿为落叶随飘风。
喜弟观得孙弥月数句识之
陈著（宋代）

我昔四十七，正室熊始抱。
命蹇坐迟晚，不及含饴笑。
今汝绝胜我，较我一年早。
手抚宗嫡孙，况有眉寿老。
汝心当何如，喜气浮襁褓。
何幸亲见之，是子当跨灶。
深源出芳流，盛德受丰报。
家庆三世图，人閒如此少。
弥月汤饼席，云气尊与少。
欢极不知醉，老怀得倾倒。
平生汝从我，笃友肝胆照。
凛然来者惧，今乃知有绍。
回首我回儿，贤否虽未料。
庶如我汝心，世世式相好。
与梁先舒焕泛舟得临酿字二首
苏轼（宋代）

彭城古战国，孤客倦登临。
汴泗交流处，清潭百丈深。
故人轻千里，足茧来相寻。
何以娱嘉客，潭水洗君心。
老守厌簿书，先生罢函丈。
风流魏晋间，谈笑羲皇上。
河洪忽已过，水色绿可酿。
君毋轻此乐，此乐清且放。
过贾元寔宅
李孝光（元代）

共过故人溪上宅，春风野水欲绵绵。先生半月无诗思，恐有新诗在雪边。
霜叶飞 和周邦彦《片玉词》
顾太清（清代）

萋萋芳草。疏林外、月华初上林表。断桥流水暮烟昏，正夜凉人悄。

有沙际、寒蛩自晓。星星三五流萤小。见白露横空，那更对、孤灯如豆，清影相照。

昨夜梦里分明，远随征雁，迢递千里难到。西风吹过几重山，怅故人怀抱。

想篱落、黄花开了。尊前谁唱凄凉调。应念我、凝情处，听雨听风，恨添多少。
乳猫
薛季宣（宋代）

乳猫毛比雪，卉服絮成衣。扼鼠气方盛，食牛形但微。

纷拿殊矍铄，上下拟腾飞。几许明眸子，亏盈望日晖。
和前人观梅雪有怀见寄
辛弃疾（宋代）

相思几欲扣停云，抱疾还嗟老不文。
满眼梅花深雪片，何人野鹤在鸡群。
诗肩相见高如旧，酒甲而今蘸几分。
且向梁园赋清景，自知才思不如君。
赠吴太博二首
宋祁（宋代）

月转觚棱玉树齐，通宵归梦绕金闺。
柔桑密映秦楼骑，温诏香怀汉署泥。
杀简载书传祖德，怀金酌水赋新题。
丹枫七泽朝天路，丈组垂腰蕊佩低。
梁木公索题园亭二首 其一 咏竹梧吟次
黎遂球（明代）

短岸绿为天，森森翠玉穿。浅风梳凤翅，疏雨响鹍弦。

倚石秋题叶，烹茶莫醉□。主人诗兴好，宜坐更宜眠。
烟雨馆
葛绍体（宋代）

红白桃花褪半梢，绿阴汪浅未全交。
橹摇远岸日相射，扇落闲阶风自敲。
种竹后复简松乔
戴亨（清代）

莫讶余情僻，偏于竹有私。繁华非不媚，真性独能持。

风动凉生牖，阴过翠拂卮。更看霜雪意，无语若相知。
内子于扇头自画红绿梅花戏为题句四首 其二
夏孙桐（清代）

云门梅法冬心亚，妙处应知在个中。花意爱疏兼爱淡，世间儿女漫青红。
饮后戏示弟子
白居易（唐代）

吾为尔先生，尔为吾弟子。孔门有遗训，复坐吾告尔。

先生馔酒食，弟子服劳止。孝敬不在他，在兹而已矣。

欲我少忧愁，欲我多欢喜。无如酝好酒，酒须多且旨。

旨即宾可留，多即罍不耻。吾更有一言，尔宜听入耳。

人老多忧贫，人病多忧死。我今虽老病，所忧不在此。

忧在半酣时，尊空座客起。
桐柏观阅藏经
高似孙（宋代）

天人皆奇人，一以文为主。
至今昆仑山。犹有群玉府。
虚无天之昆，清净道所祖。
也知自羲翁，此妙泄盘古。
老氏启藏室，八神负猛虡。
玉垂太上篇，金写神仙语。
舜璿奔一机，汉宫鉴万户。
璆谐玉女下，雷吼苍龙舞。
侍晨校琅简，玉卿譔瑶谱。
两垣协躔度，四溟节风雨。
恭惟上帝骘，哀此下民苦。
昭昭悬朗监，历历开蒙瞽。
粤从擘混沌，孰不趋子午。
六爻本乎健，五行依乎土。
神机迭经纬。和应相律吕，
子能发此钥，太微开帝宇。
游仙云宫
唐庚（宋代）

出郭三竿日，横江一苇航。雀飞田有麦，蚕罢野无桑。

下马危梯田，开门古殿香。雨馀丹井溢，苔入醮坛荒。

画老星辰动，碑残岁月亡。钟声落城市，符祝走村乡。

野鸟啼巴蜀，山崖刻汉唐。临归更回首，惜此一襟凉。
陈德承致政一子中舍选次子中漕台与余二息同榜贺之
姜特立（宋代）

皇朝网英材，三岁设科目。四海一飞龙，两家双中鹄。

得非诗礼效，且喜箕裘续。二老亦牵连，明年书小录。
句
韦蟾（唐代）

争挥钩弋手，竞耸踏摇身。伤颊讵关舞，捧心非效嚬。

（襄阳风光亭夜宴有妓醉殴赋。见《纪事》）
分司东都寓居履道叨承川尹刘侍郎大夫恩知上
杜牧（唐代）

命世须人瑞，匡君在岳灵。
气和薰北陆，襟旷纳东溟。
赋妙排鹦鹉，诗能继鶺鴒。
蒲亲香案色，兰动粉闱馨。
周孔传文教，萧曹授武经。
家童谙禁掖，厩马识金铃。
性与奸邪背，心因启沃冥。
进贤光日月，诛恶助雷霆。
阊阖开时召，《箫韶》奏处听。
水精悬御幄，云母展宫屏。
捧诏巡汧陇，飞书护井陉。
先声威虎兕，余力活蟭螟。
荣重秦军箭，功高汉将铭。
戈鋋回紫塞，干戚散彤庭。
顺美皇恩洽，扶颠国步宁。
禹谟推掌诰，汤网属司刑。
稚榻蓬莱掩，膺舟巩洛停。
马群先去害，民籍更添丁。
猾吏门长塞，豪家户不扃。
四知台上镜，三惑镜中瓶。
雅韵凭开匣，雄芒待发硎。
火中胶绿树，泉下劚青萍。
五岳期双节，三台空一星。
凤池方注意，麟阁会图行。
寒暑逾流电，光阴甚建瓴。
散曹分已白，崇直眼由青。
赐第成官舍，佣居起客亭。
松筠侵巷陌，禾黍接郊垌。
宿雨回为沼，春沙淀作汀。
鱼罾栖翡翠，蛛网挂蜻蜓。
迟晓河初转，伤秋露已零。
梦余钟杳杳，吟罢烛荧荧。
字小书难写，杯迟酒易醒。
久贫惊早雁，多病放残萤。
雪劲孤根竹，风雕数荚蓂。
转喉空婀娜，垂手自娉婷。
胫细摧新履，腰羸减旧鞓。
海边慵逐臭，尘外怯吞腥。
隐豹窥重巘，潜虬避浊泾。
商歌如不顾，归棹越南(氵灵)。
春帖子词·皇帝阁十二首
宋祁（宋代）

阳和今日到，景物一时新。
陛下南山寿，长迎千万春。
长沙寻访友人不见
符锡（明代）

不挂羊裘系短蓬，烟波何处觅行踪。湘山湘水应无际，君在白云知几重。
题金城临河驿楼
岑参（唐代）

古戍依重险，高楼见五梁。
山根盘驿道，河水浸城墙。
庭树巢鹦鹉，园花隐麝香。
忽然江浦上，忆作捕鱼郎。
十六字令
缪珠荪（清代）

风。凤尾香罗薄几重。吴江冷，庭院径堆红。
送侍郎智子元使安南
黎崱（元代）

桂林南去接交州，椰叶槟榔暗驿楼。使者持书行绝域，侍郎鞭马照清秋。

元年诏下黄龙汉，九译人归白鲤周。便化文身作章甫，归来陆贾说前■。
句
刘克庄（宋代）

过江人物萃樵引。更高千万丈，
还我上头行。杨柳春风丞相府，
梧桐夜雨济王家。
补陀山
陈允平（宋代）

茫茫东海东，古洞石玲珑。
蓬岛三山近，华夷一水通。
鱼龙多变化，日月自虚空。
此境元非幻，人心隐显中。
塞下曲 其六
张应申（明代）

芙蓉宝剑耀腾装，鹊血雕弓控骕骦。昨夜旄头光渐短，山前校猎射黄羊。
溪山清晓
杨荣（明代）

晴波何瀰漫，碧嶂自深窈。晨光发遥岑，爽气动林杪。

云际落飞泉，谷口闻啼鸟。怪底风露清，微茫楚天晓。
金陵三首
梅尧臣（宋代）

金陵逢晓雪，撩乱逗云来。
已失乌衣巷，还成白玉台。
山盘犹隐见，江转似昭回。
一听高楼笛，依稀认落梅。
书堂对雪 其一
刘攽（宋代）

幽居远人境，竹柏映吾庐。满目山林意，今晨霰雪初。
东皋
刘黻（宋代）

天然岩壑怪，官况此中閒。
台阁人烟上，阑干树影间。
引泉归月沼，分菊上秋山，
咫尺神仙洞，听笙忘却还。
挽王华甫提刑二首
刘克庄（宋代）

丱角从诸老，麻衣客五侯。
风云疑反手，江海不回头。
寂寂生堪笑，皇皇死未酬。
空馀老知识，闭户著穷愁。
天子诏职方张君子畏发齐兵平吴世贞吴人也恨不得从一卒之列慨然歌五言长篇为赠
王世贞（明代）

太空下欃枪，化作千长鲸。血吹海波立，高天斗峥嵘。

白骨为丘山，草木杀气腥。朅来佳艳地，倏忽无所凭。

昨夜明光宫，君王议南征。青齐良家子，少小学纵横。

白马雕蝥弧，银鎗鬘胡缨。匣中报雠剑，得施欢自鸣。

横流一鼓噪，黄河西北行。能使赤日暗，又令秋云明。

不待发远县，临淄人尽兵。立看徒步间，往往足公卿。

此时羽檄使，矫若双千城。乘传张廷尉，结袜王先生。

慷慨大风歌，发指上填膺。轻飙荡雄心，散入鼓角声。

长鲸肉万类，终就鼎俎烹。举头笑真宰，此辈竟何成。

惟应千年后，独书公等名。
再用出郊韵三首
吴潜（宋代）

远山空处断云收，一段秋光野思悠。
鹰隼不妨侵碧落，鱼岛自觉得沧洲。
桑榆晚景能多日，桂菊他乡又一秋。
聊把清尊浇眊矂，兹游还可再寻不。
送龙河杰首座自五台归将赴天台
王称（宋代）

偶逐孤云下五台，又携明月上天台。衣传异域曾留偈，枫落长天见渡杯。

上界经行人世别，天宫说法梦中回。明朝相忆霞城远，空仰金绳觉路开。
移九江（效何水部。余自九江及今周一纪矣）
李绅（唐代）

秋波入白水，帆去侵空小。五两剧奔星，樯乌疾飞鸟。

盆城依落日，盆浦看云眇。云眇更苍苍，匡山低夕阳。

楚客喜风水，秦人悲异乡。异乡秋思苦，江皋月华吐。

漾漾隐波亭，悠悠通月浦。津桥归候吏，竹巷开门户。

容膝有匡床，及肩才数堵。隙光非白驹，悬磬我无虞。

体瘦寡行立，家肥安啜哺。天书怜谴谪，重作朱轓客。

四座眼全青，一麾头半白。今来思往事，往事益凄然。

风月同今昔，悲欢异目前。四时嗟阅水，一纪换流年。

独有西庭鹤，孤鸣白露天。
再游卧佛寺七首 其三
戴亨（清代）

我来寻眺听，慈眼自朦胧。顿觉见闻寂，真教色相空。

虚窗通远翠，高树下秋风。心境浑无著，悠然念始终。
南歌子·夕露沾芳草
佚名（宋代）

夕露沾芳草，斜阳带远村。几声残角起谯门。撩乱栖鸦飞舞、闹黄昏。天共高城远，香馀绣被温。客程常是可销魂。乍向心头横著、个人人。
送僧白
郭祥正（宋代）

我有高世想，喜逢高世人。谈诗何所极，元化浩无垠。

物象不得何，丹青亦通神。逃名出京洛，寓迹遗埃尘。

锡飞天柱月，杯泛洞庭春。问我别来久，请吟佳句新。

便欲结幽社，静栖还本真。陶潜须一醉，宁起远公嗔。
石门即事
宝鋆（清代）

小西湖水碧沈沈，走马冈环快赏心。乌桕半堤梅雪艳，黄芦几曲竹烟深。

放怀陆相踪难溯，屈指逋仙迹可寻。却笑送迎人仆仆，浑疑佳境到山阴。
与诸寅丈游南溟
蔡存仁（明代）

春暮晴云散远空，喜随杖履入蓬宫。万家烟火青山合，百尺楼台碧嶂中。

涧水穿萝归印月，石梁倚汉透灵崇。夜来醉罢禽相乐，满袖香风拂落虹。
少微阁
喻良能（宋代）

临空瞰阔俯清溪，阁占黄堂西复西。
我昔曾攀郎宿近，只今人指二星齐。
菩萨蛮（湖上即事）
侯置（宋代）

楼前曲浪归桡急。楼中细雨春风湿。终日倚危阑。故人湖上山。

高情浑似旧。只枉东阳瘦。薄晚去来休。装成一段愁。
橄揽
刘敞（宋代）

吾昔评橄榄，不在百果后。其材中栋梁，其实过橙楱。

俗人多未识，至美或莫售。材以远见遗，实以苦为诟。

华堂娱嘉宾，甘脆陈左右。此物万里来，真味宁免陋。

欲观绝伦效，宜与危事遘。江鱼肆潜毒，顷刻辄僵仆。

昔酒发狂醒，千日尚沈瞀。性命如危弦，一绝不可救。

幸能服刀圭，咄嗟反其旧。此亦天下奇，能使夭者寿。

岂殊鲁连子，谈笑解纷斗。功成归海滨，不愿千乘富。
深山佳处子昂宣城友人书
陆文圭（元代）

浊流不受美女鉴，丑石乃似顽夫形。
行尽溪山千里里，只宜此地结茅亭。
虽然吟五首
方回（元代）

桑柘阴阴间苎麻，店前下马便斟茶。
虽然此是寻常物，乱后空村没一家。
髑髅赞 其二
释慧空（宋代）

得些皮肉，大家快活。没些皮肉，一场冷落。舜若开颜，那吒发恶。

万里神光犹较些，一物长灵浑大错。错不错，切忌无绳而自缚。
五丁峡
张諴（清代）

悬崖万仞高，飞流横界道。阴风飒立中，奇石矗云表。

日月东西飒，雷霆昼夜绕。壮哉五丁峡，天险辟匠巧。

行人水中行，一线走深窈。左防天柱折，右恐冰山倒。

身非猿猱升，心虞豺虎咬。远峰青濛濛，密雨白浩浩。

牧犊竟得蜀，秦人计何狡。壮士化尘埃，遗迹幸未扫。

虽异巨灵掌，绝胜飞鸿爪。仪错今安在，怀古忧心悄。

前登羊鹿坪，山山啼悲鸟。
谢王先辈寄毡
齐己（唐代）

深谢高科客，名毡寄惠重。静思生朔漠，和雪长蒙茸。

折坐资禅悦，铺眠减病容。他年从破碎，担去卧孤峰。
偈颂一百五十首 其十一
释心月（宋代）

一即三，三即一。剩则不足，少则有馀。相续得去底，道将一句来。

七十三，八十四。
雨中
司空图（唐代）

维摩居士陶居士，尽说高情未足夸。

檐外莲峰阶下菊，碧莲黄菊是吾家。
题都昌清隐禅院
苏辙（宋代）

北风江上落潮痕，恨不乘舟便到门。楼观飞翔山断际，松筠阴翳水来源。

升堂猿鸟晨窥坐，乞食帆樯莫绕村。谁道溪岩许深处，一番行草认元昆。
次姜梦宾登洱水浩然阁韵
杨慎（明代）

谁赋风光草际浮，谢公佳客尽诗流。紫城云树迎江阁，白国烟波送海舟。

南浦移樽消旅思，西园飞盖记仙游。愁来独减登临兴，病骨先惊一叶秋。
同钱郎中晚春过慈恩寺
卢纶（唐代）

不见僧中旧，仍逢雨后春。惜花将爱寺，俱是白头人。
白苧歌
戴复古（宋代）

雪为纬，玉为经。一织三涤手，织成一片冰。清如夷齐，可以为衣。

陟彼西山，于以采薇。
雪后寄崔二十六丞公（斯立）
韩愈（唐代）

蓝田十月雪塞关，我兴南望愁群山。攒天嵬嵬冻相映，

君乃寄命于其间。秩卑俸薄食口众，岂有酒食开容颜。

殿前群公赐食罢，骅骝蹋路骄且闲。称多量少鉴裁密，

岂念幽桂遗榛菅。几欲犯严出荐口，气象硉兀未可攀。

归来殒涕掩关卧，心之纷乱谁能删。诗翁憔悴劚荒棘，

清玉刻佩联玦环。脑脂遮眼卧壮士，大弨挂壁无由弯。

乾坤惠施万物遂，独于数子怀偏悭。朝欷暮唶不可解，

我心安得如石顽。
山中口占三首
胡仲参（宋代）

踯躅花开野色浓，和风和雨卧丛丛。
城中只买零枝看，那似山头满树红。
挽大总戎陈翼所先生死殉辽难六首 其六
邓云霄（明代）

苦月悲风夜正中，遥闻孤鹤返辽东。衣冠尺土虚埋玉，肝胆千秋尚贯虹。

掩镜愁听齐妇哭，招魂谁继楚人风？宾天二帝如朝谒，应捧龙髯抱堕弓。
寄终南真空禅师
马戴（唐代）

闲想白云外，了然清净僧。松门山半寺，夜雨佛前灯。

此境可长住，浮生自不能。一从林下别，瀑布几成冰。
张惕山人即昔所谓惠思师也余旧识之于京师忽
苏辙（宋代）

昔日高僧今白衣，人生变化定难知。
故人相见不相识，空怪解吟无本诗。
听诵长江近章句，喜逢澄观已冠巾。
醉吟挥弄清潮水，谁信従前戒律人。
送贺子返维扬兼寄宋子 其二
屈大均（明代）

故人惟宋子，意气尽渐离。尔亦悲歌客，能怜畏约时。

筑声今绝代，剑术昔无师。归去同樽酒，烦君道所思。
郑吏部开山路成二岩对棋於上因成二诗·寿松
王洋（宋代）

向来本为买山田，饶得青松不费钱。
更向青冥斸峰顶，放教南斗照臞仙。
访洞霄宫 其一
水上善（清代）

欲访飞仙迹，閒来叩石扉。烧丹遗灶冷，捣药夜禽飞。

古洞何年辟，高人不可希。相逢多道侣，指点采樵归。
予欲复梅花庄已縳茅三间种梅数千本 其四
释今无（明代）

洞隐千寻磴，泉飞百道帘。乱藤愁力尽，急响觉神添。

树曲盘无壤，厓棱洗去尖。几多青霭色，还向下方潜。
书山中道士壁
释智圆（宋代）

松下消摇自扣扉，相留终日话真机。
烟藏花岛青牛卧，客散仙房独鹤归。
丹井泉澄天影小，玉坛风冷磬声微。
乘闲拟学冲霄术，九土茫茫得者稀。
望韩公堆
崔涤（唐代）

韩公堆上望秦川，渺渺关山西接连。
孤客一身千里外，未知归日是何年。
登高台
王僧孺（南北朝）

试出金华殿，聊登铜雀台。九路平如掌，千门洞已开。

轩车映日过，箫管逐风来。若非邯郸美，便是洛阳才。
尉迟将军
刘威（唐代）

天仗拥门希授钺，重臣入梦岂安金。江河定后威风在，

社稷危安寄托深。扶病暂将弓试力，感恩重与剑论心。

明妃若遇英雄世，青冢何由怨陆沉。
清平乐（滁阳寄邵子非诸友）
向子諲（宋代）

云无天净。明月端如镜。乌鹊绕枝栖未稳。零露垂垂珠陨。

扁舟共绝潮河。秋风别去如梭。今夜凄然对影，与谁斟酌姮娥。
送张汝霖纠左冯翊六绝 其三
赵鼎（宋代）

堂前双树小桃枝，曾看芳英落酒卮。要识当时花下客，鬓毛衰飒病支离。
总言三首
贾似道（宋代）

虫性分悲喜，世人难得知。
嚼牙能鬭口，鼓翅得赢时。
须识蝇头撁，傍危则自知。
总然虫禁齿，如病遇良医。
史清翁次前韵觅酒以金川玉友一枕瓶西安酒一
楼钥（宋代）

社中日相从，此意岂不真。
其初定要约，深期往来频。
今年苦多故，孤负四郊春。
清和到新秋，其间足良辰。
而我独抱痾，未能会嘉宾。
近又得玉友，风味尤可人。
思与君痛饮，欲招复逡巡。
忽焉得新酒，亟遣径入脣。
别有酒一斗，併使君意伸。
我虽不敢尝，为洗胸中尘。
桃夭
佚名（先秦）

桃之夭夭，灼灼其华。之子于归，宜其室家。
桃之夭夭，有蕡其实。之子于归，宜其家室。
桃之夭夭，其叶蓁蓁。之子于归，宜其家人。
和王宫教送酒韵
王炎（宋代）

不肯独醒如屈平，要于酒国立诗城。
苍头满挹鸬鹚杓，中有春风习习生。
失调名
张良臣（宋代）

昨日豆花篱下过，忽然迎面好风吹。独自立多时。
岁在锻丑年始七十年正旦日书事
富弼（宋代）

亲宾何用举椒触，已觉闲中岁月长。
不学香山醉歌舞，只将吟啸敌流光。
和寄仵判院八首
赵希逢（宋代）

古壁伤情忆旧题，连天芳草望空迷。
沉吟此意向谁说，合尽碧云日又西。
枕上和圆机绝句梅花十有四首
晁说之（宋代）

织女机寒自失依，云霞扎扎似吟诗。
女儿谢席雪无句，父子庾家梅有辞。
天柱峰
施枢（宋代）

擎天一柱锁崖嵬，六洞烟云亦异哉。
更有泉飞漱寒玉，不妨频为此山来。
酒色财气疏
雒于仁（明代）

《酒箴》：耽彼曲蘖，昕夕不辍，心志内懵，威仪外缺。神禹疏仪，夏治兴隆。进药陛下，酿醑勿祟。

《色箴》：艳彼妖姬，寝兴在侧，启宠纳侮．争妍误国。成汤不迩，享有遐寿。进药陛下，内嬖勿厚。

《财箴》：竞彼锣镣，锱铢必尽，公帑称盈，私家悬罄。武散鹿台，八百归心；隋炀剥利，天命难湛。进药陛下，贷贿勿侵。

《气箴》：逞彼忿怒，恣睢任情，法尚操切，政戾公平。虞舜温恭，和以致祥；秦皇暴戾，群怨孔彰。进药陛下，旧怨勿藏。

皇上之恙，病在酒色财气也。夫纵酒则溃胃，好色则耗精，贪财则乱神，尚气则损肝。

以皇上八珍在御，宜思德将无醉也，何日饮不足，继之长夜。甚则沉醉之后，持刀弄枪。

以皇上妃嫔在侧，宜思戒之在色也。夫何幸十俊以开骗门，溺爱郑氏，储位应建而未建。其病在恋色者也。

以皇上富有四海，宜思慎乃捡德也。夫何取银动至几十万两，索潞绸动至几千匹，略不知节。甚或拷索宦官，得银则喜，无银则怒而加杖。皇上无宜自解，何以信天下，而服沂之心耶！此其病在贪财也。

以皇上不怒而威畏，宜思有忿速惩也。夫何今日杖宫女，明日杖宦官，彼诚有罪，置以法律，责之逐之可也，不必杖之累百，而不计其数，竟使毙于杖下。此其病在尚气也。

皇上诚嗜酒矣，何以禁臣下之宴会；皇上诚贪财矣，何以惩臣下之饕餮；皇上诚尚气矣，何以劝臣下之和衷。
春日怀金陵旧游六首 其四 报恩寺
王懋明（明代）

禅宫雄帝里，传是报恩开。慧鸟闻钟聚，香霞望树来。

塔中观世界，画里识轮回。远别维摩室，尘心未尽灰。
晡後领客仅见烛而罢戏作短歌
陆游（宋代）

忍睡出坐衙，扶病起觞客。
本来世味薄，况复酒户迮。
谵谆时强语，嵬昂已颓帻。
烧烛不盈寸，归卧弄书册。
我来未获稻，客里今食麦。
怅望稽山云，飞去无六翮。
东湖舟中记亡弟思正葬日
祁顺（明代）

去岁君捐馆，凄凉隔一期。乡园埋玉处，客路断肠时。

亏礼惭兄道，全恩仗母慈。孤舟湖上泪，不尽孔怀思。
春日有感三首
危稹（宋代）

看书数叶眼花旋，推过熏炉去打眠。
五十压头衰白尽，书无灵圣事茫然。
送从叔赴洪州
李端（唐代）

荣家兼佐幕，叔父似还乡。王粲名虽重，郄超髯未长。

鸣桡过夏口，敛笏见浔阳。后夜相思处，中庭月一方。
钱大 其七
曹勋（宋代）

曾奉清言吐屑霏，岩廊又复仰几微。正须国论筹前箸，毋使人间见亦稀。
奉和御製清心殿水清木再连理
夏竦（宋代）

禁中迟日照南荣，瑞木联祥耀国经。
合干旧临宫槛密，交柯重接帝梧青。
华平对植行侵陛，若木相辉影满亭。
况是斋心延贶地，愈昭天意答惟馨。
道间晚景
王同祖（宋代）

断桥流水涵虚碧，远岸空山锁晚青。
勒马为看溪畔景，森森古木暗长汀。
采莲（延遍·寿乡词）
史浩（宋代）

霞霄上，有寿乡广袤无际。东极沧海，缥缈虚无，蓬莱弱水。风生屋浪，鼓楫扬C42F，不许凡人得至。甚幽邃。

试右望金枢外。西母楼阁，玉阙瑶池。万顷琉璃。双成倩巧，方朔诙谐。来往徜徉，霓裳飘摇宝砌。更希奇。
芝草
钱起（唐代）

岂如玉殿生三秀，讵有铜池出五云。陌上尧樽倾北斗，楼前舜乐动南薰。
出钱唐门寻旧日酒楼蔓草荒烟绝无人迹怆然有感
沈景脩（清代）

新愁白发三千丈，旧梦黄垆二十年。今日凄凉重过此，湖云如絮柳如烟。
北陂杏花
王安石（宋代）

一陂春水绕花身，花影妖娆各占春。(花影 一作：身影)
纵被春风吹作雪，绝胜南陌碾成尘。
谢魏南伯馈假河鲀羹
袁说友（宋代）

江南风物与君论，芦笋蒌蒿荐晚樽。
举酒不知身在远，隔江谁送假河鲀。
寄清泠山道人
贯休（唐代）

常忆清泠子，深云种早禾。万缘虽不涉，一句子如何。

踪迹诸峰匝，衣裳老虱多。江头无事也，终必到烟萝。
秋末寄张侍郎
贯休（唐代）

静坐黔城北，离仁半岁强。雾中红黍熟，烧后白云香。

多病如何好，无心去始长。寂寥还得句，溪上寄三张。
新年自唱自和
戴复古（宋代）

死灰无复暖，槁木不逢春。
近日愁多病，今年岁在辰。
处喧如处寂，求旧不求新。
笑问长河水，谁为不老人。
续十虫吟 其十
舒岳祥（宋代）

虫有摇橹郎，楚楚绿衣裳。怒目祇自躁，奋臂倚枝长。

附桑寄螵蛸，亦入秘术方。折之插屋壁，经时子穰穰。

竹篱疏复密，牵牛花低昂。迎风新意气，顾盼何昂藏。

如逢大车辙，毅然亦敢当。不如捕鸣蝉，脆美不尔伤。
今岁中秋无月闰八月十五日夜月色明甚二首 其二
周紫芝（宋代）

秋意关心切，蟾光见面难。欲成邀月饮，颇恨与谁看。

天近瞻银阙，云空见玉盘。老夫浑不寐，欢喜一凭栏。
贺宇文枢使
释居简（宋代）

伊洛正音闻者寡，邪说异端难并驾。春风不到六经堂，和煦无由蔼天下。

卓然人物既兴起，浩然一气均陶冶。横秋霁月耿东南，劲草疾风知用舍。

堤障狂澜如砥柱，渊源理学扶宗社。伊周文宪复精明，汉唐述作俱陵跨。

论道经邦坐策勋，弹冠束带无遗野。遂令四海九州内，三尺儿童耻言伯。

太山盘石固无疆，乱臣贼子胡为者。今日枢庭拜宇文，还似前朝相司马。
游宋衡送示登明录诗卷次韵并呈同赋诸公
赵蕃（宋代）

赤气排空势且然，簿书何急又堆前。
忽来疏雨微云句，置以清冰寒露边。
想见坐中皆玉雪，更知眼界足风烟。
虽然此乐宜输我，公等谈经合细旃。
千春词·瞿岭云齐
佚名（宋代）

瞿岭云齐，建溪源远，庆衍英奇。且机乘天巧，臣贤主圣，後光同日月以为期。千戴相逢，一朝盛事，自昔人夸今见之。催归诏，要领班宸殿，捧万年卮。嘻嘻。莫道春迟。已著梅梢第一枝。映紫荷持橐，星辰步武，黄金横带，朝夕论思。不但斯时，重恢事业，整顿乾坤弘所施。洪钧转，虽寒根雪谷，物物生辉。
郊居言事
赵湘（宋代）

断径危桥积藓痕，闭关终与俗尘分。
深秋鹤影临池见，静夜棋声隔水闻。
山榻病来谁寄药，石床僧去独看云。
閒吟閒醉慵开眼，门外寒虫叫日曛。
与怡然夜话
释道潜（宋代）

云埋碧瓦寒侵户，榻照青灯夜色空。故国十年无限事，笑谈如在梦魂中。
元老见过因育新诗
吴则礼（宋代）

西风动湖海，木落蓬户幽。
稍回长者车，聊以消吾忧。
脱巾哦新诗，爽气凌高秋。
萧然漂转余，文字慵雕锼。
老骥语尤壮，屹屹孰与俦。
一笑曾莫逆，未觉悲淹留。
岁晚余粳稻，呼儿具肴羞。
蔬畦绿可撷，浊酒供献酬。
平生山林姿，绝意宫锦裘。
黄鸡忽登俎，岂羡烹全牛。
念昔佐帷幄，饮酣佩吴钩。
沧波会入手，此事非人谋。
羲和驱白日，疾游无停辀。
散发倚前槛，江天云自愁。
客夜中秋怀吴谓远广文在郡未返
成鹫（清代）

苜蓿先生久不归，西风吹叶拥柴扉。海蟾过雨当中见，皋鹤凌秋独自飞。

远水一镫青入榻，隔花微露白侵衣。郡斋今夜吟诗否，只恐当筵和者稀。
题周功甫总领石溪三亭·嫣然亭
王炎（宋代）

桃花结子杏花落，蛱蝶飞来绕新绿。
胭脂如醉春意浓，嫣然一新桃杏俗。
蔷薇之露不涴衣，玉颊仿佛生頩姿。
无双国色自爱惜，描貌安用诗人诗。
雨湿东风三月尾，夜寒烧烛照花睡。
索花劝饮乾百壶，美人羞死颦眉翠。
挽张彦知
苏庠（宋代）

敌骑乘秋入，妖氛拥贼营。孤城控淮海，百口付柴荆。

徒想回天力，空馀恋阙情。艰难思报主，炯炯寸心明。
石浪庵山楼社集分体分韵得四言人字
陈大钧（清代）

眷怀锡麓，乘彼良辰。景序暄和，条风聿新。历磴纡缅，石浪粼粼。

少憩磐石，整顿衣巾。翌然有楼，飞架嶙峋。凭栏企脚，动魄骇神。

重湖铺前，叠嶂横陈。挥斥八极，何已何人。良朋共集，永日欣欣。

可恨西日，不及逡巡。长啸下山，路黑邅迍。回首斯楼，烟深雾氓。
明德皇太后挽歌词五首
杨亿（宋代）

外家金穴贵，曩日玉衣祥。
万寿瑶觞举，三朝複道长。
小侯亲俎豆，女史焕缣缃。
遽厌人间世，乘云归帝乡。
次常之韵
许及之（宋代）

清彻郊原带远洲，霏微小雨勿供愁。重阳已近休仍例，今岁丰登别是秋。
芳树
李爽（南北朝）

芳树千株发，摇荡三阳时。
气软来风易，枝繁度鸟迟。
春至花如锦，夏近叶成帷。
欲寄边城客，路远谁能持。
送方兄
林希逸（宋代）

清姿乍见似兰芽，未识多闻士友誇。健笔如翁宜跨灶，著书先世久传家。

妙年秋日高攀桂，来岁春风早看花。伫听龙飞新进士，一门姓字耀京华。
中秋佳月独游垂虹亭有怀胡完夫苏子瞻钱安道
陈舜俞（宋代）

月光清极向中秋，千古松陵此夜游。
寥泬更无云碍眼，沧浪合是我维舟。
浮生未有明年约，浅酌聊资到眼留。
辜负金波三万顷，诗豪草圣在杭州。
双池映月
苏再渔（清代）

涟漪澄净满池秋，玉兔当空处处幽。一样斗牛呈皓魄，平分南北印河州。

亭前新影钩沉沼，桥首清光镜落流。萍藻勿令波面锁，倩风开出广寒浮。
春日书事
张耒（宋代）

禅宫门寂寂，庭草无行迹。
东风自扫阶，疑是开帘客。
过关山 其二
杨时（宋代）

岁律行将暮，飙风凌九垓。山深人寂寞，路远马虺隤。

幽意从谁展，愁怀殢酒开。衰迟仍惜日，投晚独徘徊。
小隐
杨光仪（清代）

清溪回抱乱峰斜，白板双扉处士家。别馆轻阴迷柳絮，小楼明月梦梨花。

村尨不吠看云客，林鸟还惊问字车。偶为探奇忘近远，石梁尽处饭胡麻。
送曲阳令宋玄平入觐兼膺内召 其一
孙传庭（明代）

种得河阳花满城，徵车今喜上春明。西山积雪留琴韵，北阙疏星候履声。

治行两朝重纪异，文章四海旧知名。中兴辅佐需公等，霄汉应将只手擎。
久雨有感二首
梁栋（宋代）

少年不学稼，老大生理拙。
入山采黄精，穷冬一尺雪。
虎狼正纵横，原野有白骨。
伤心重伤心，吾饥何足恤。
前之十首次诗 其五
释行海（宋代）

十五游方今五十，翻思四十九年非。守株林下头添雪，掩卷灯前泪滴衣。

过隙寸阴真可惜，流芳百世不如归。沐兰几度弹乌帽，又欲冲天放鹤飞。
江楼偶宴赠同座
白居易（唐代）

南浦闲行罢，西楼小宴时。望湖凭槛久，待月放杯迟。

江果尝卢橘，山歌听竹枝。相逢且同乐，何必旧相知。
海吼行
张方高（清代）

海亹矗石如鼍梁，延袤七十里以长。神工鬼斧划沧桑，龟蛇双以护水乡。

气象雄杰不可当，回潮挡浪力堤防。妖风怪雨起微茫，倏忽鼓荡浑玄黄，万丈波涛恣猛趪。

无端片石竖其傍，当车怒臂笑螳螂，讵知根柢厚难量。

蟠结水府亘坚刚，六鳌八柱相颉颃，能使天地乍低昂。

海若不平交斗强，横冲直撞声汤汤。遥如万马过前冈，轮蹄分蹴竞腾骧。

近如雷霆奋春阳，一发迸裂争砰硠。喧如虡业铿宫商，鸣摐伐鼓骇龙堂。

幽如风松韵远扬，隆隆隐隐转悲凉。十年岛上鬓秋霜，饱闻此籁意荒荒。

物情静者享平康，相逢相让莫相伤。溟渤万里任倘徉，容与和平酿吉祥。

胡为激怒自扰攘，日夕汹汹吼若狂。巉岩巨石镇如常，何曾为尔缩头藏，海乎海乎空奔忙。
杨花词三首
李廌（宋代）

特地飞来有意，等闲却去无情。
若比迩来时态，秪应时态犹轻。
寿芮秘书三首
熊克（宋代）

帝调玉烛召春还，仙袂同时度九关。
万品饮沾何处得，东风今起道家山。
句
鲍寿孙（宋代）

但喜亲庭健，何愁客路长。
题敬亭弟松崖披卷图 其三
敦敏（清代）

层岩苍翠古松边，倚石临流倍适然。随处家山堪傲隐，他年不屑买山钱。
离筠州
吕本中（宋代）

旧日闲居日，无悰已倦游。如今避地走，不复为山留。

淮甸初经夏，江西复度秋。今朝小亭望，东北是筠州。
夜泊淮上复寄逢原
释道潜（宋代）

黄沙白草满淮垠，逆旅萧条思不禁。风约乱云归陇首，角催明月出波心。

槎头涌处潮初上，斗柄移时梦未沈。遥想故人投宿地，画船应在碧榆林。
寄茶与汪正夫兼简行夫
刘子翚（宋代）

绛囊团窳社边得，持归广文破枯寂。
三人舌本有雌黄，一引胸次还虚白。
平生目成惟素书，迩英能事知有余。
欻然长啸风裂石，黟山方卧小於菟。
善应不触
释正觉（宋代）

出门云水任茫茫，相应相酬许当行。
一切时无第二念，雪峰於此谢灵光。
示干水碓化士
释慧远（宋代）

转辘辘时难近傍，立停停处绝承当。
硙磨碓捣从来事，磕破浑仑总不妨。
送鲍经句赴辟洮东幕府
张舜民（宋代）

平昔通家子，今为幕府宾。
宦游知几日，器业已成人。
陇右从戎客，燕南老病身。
军中想多暇，莫惜寄书频。
题朝阳阁
胡寅（宋代）

潇水东来北流去，宛宛山城挟江住。
城中万瓦蔽雄观，江外千岩自幽趣。
朝阳近止潇之西，系舸扪苔上石蹊。
翠壁划开光黤湛，高罗垂覆绿冥迷。
排岩闯水飞栏出，挂插洄潭老蛟脊。
浑疑海蜃喷珠宫，复讶楼船褰绣帟。
鸣鸾佩玉不须论，西雨南云手覆翻。
寄语子牟来独夜，试看天阙瑞霞暾。
次韵林德久所赋东坡海外三适图 其一
韩淲（宋代）

玉堂学士何清真，惠州儋州犹若人。岂是故作排遣计，却疑画师笔有神。
白鹤峰
张祉（宋代）

我登白鹤峰，下窥沧海日。
色与朱橘同，形比弹丸一。
夜半伫玩间，无质而生质。
所以神仙侣，色界须超出。
桐柏观
赵师秀（宋代）

山深地忽平，缥缈见殊庭。
瀑近春风湿，松多晓日青。
石坛遗鹳羽，粉壁剥龙形。
道士玉灵宝，轻强满百龄。
颂古十七首 其七
释鼎需（宋代）

堪笑当年陆大夫，独誇身外更无馀。不因指出花如梦，争得双眸翳尽除。
秋尽锡公江南回相见
释函可（明代）

去时正逐飞鸿去，来日还逢是去鸿。斯世几能怜范叔，有人犹自问洪公。

江涛秋色携双袖，贝叶新诗共一筒。客梦最怜翻在碛，牛衣依旧耐寒风。
李太白古风高奇或曰能促为竹枝歌体何如戏促李歌为数章 其四
员兴宗（宋代）

郑客入关行未已，逢人见谓祖龙死。秦人竟去无来踪，千载桃源隔流水。
又和并寄杨乐道十二韵
司马光（宋代）

圣主乐忠谏，曲从如转圜。
玉色粹阳春，至仁生自然。
所惭群臣愚，无以称开延。
贱生何为者，侧足青规前。
顽石不可鍊，安能补高天。
狂简昧大体，所依官长贤。
有如骖这靷，左右随周旋。
庶几助山甫，衮职无尤愆。
缅思老成人，阻亲函丈筵。
岂不寸心劳，动为纆徽牵。
何当执寿卮，跪起得差肩。
相顾藐无期，瞻望徒愔愔。
己亥十月朔观堂中黄花有感
张鹏翮（清代）

朝回独坐叹伶俜，馆阁同年曙后星。览镜偏惊添白发，挑灯且喜读心经。

力衰翻觉衣裳重，身老难邀耳目灵。晚节清香谁得似？堂中黄菊在花瓶。
延泉夜泊
罗润璋（清代）

露重天高霜气清，满江流水浩无声。山钟响歇渔镫远，独倚帆樯看月明。
疏影·咏荷叶
张炎（宋代）

碧圆自洁。向浅洲远渚，亭亭清绝。犹有遗簪，不展秋心，能卷几多炎热。鸳鸯密语同倾盖，且莫与、浣纱人说。恐怨歌、忽断花风，碎却翠云千叠。
回首当年汉舞，怕飞去、谩皱留仙裙折。恋恋青衫，犹染枯香，还叹鬓丝飘雪。盘心清露如铅水，又一夜、西风吹折。喜静看、匹练秋光，倒泻半湖明月。
重建羊太傅祠和王原叔句
李宗易（宋代）

叔子祠荒岁已深，异时贤守重登临。
岘山岑寂瞻风概，汉水灵长想德音。
奉诏始闻新缔茸，有知那复叹湮沈。
又刊翠琰留南夏，先后功名照古今。
宿永安方丈书呈东山禅师
杨蟠（宋代）

千年道在高僧传，未论诗人更有评。
曾著文章原大道，独推性命济群生。
白云已锁山间寺，流水空传世上名。
林远不闻钟磬作，五更幽鸟转春声。
蓝田喻言诗二首 其一
徐若浑（宋代）

南有树居叟，翛然一径开。经年野户外，不见俗人来。

冰炭知难合，溪山觉易陪。竹间逢片石，一坐便忘回。
春秋战国门。灵辄
周昙（唐代）

失水枯鳞得再生，翳桑无地谢深情。

朱轮未染酬恩血，公子何由见赤诚。
春日
卫宗武（宋代）

天公要与物为春，人事纷纷蔼若云。锦绣山川谁管领，祇应鱼鸟得平分。
山居杂颂七首 其六
饶节（宋代）

律师持律笑禅寂，禅客参禅笑律拘。禅律二途俱不涉，几个男儿是丈夫。
长安立春次王百谷韵
陈应元（明代）

无数夔龙集凤凰，禁城和气兆年芳。南薰曲奏虞弦调，北苑花栽蜀锦妆。

玉泮浮来荔粉白，□镂分得衮衣黄。汉文豫有春和诏，赈贷应宽田畯肠。
酬外湖楼诗
薛师董（宋代）

小雨润蔬荚，凉风展梧影。
云连沙际白，天开数峰净。
湖楼百尺高，坐觉秋日永。
宽锄十亩园，余事一笑领。
荷枯水却清，桂晚霜未冷。
谁能悲寒螀，聊忻小蛙黾。
饱客新荳菹，驾我双舴艋。
放浪诚有道，居然惜俄顷。
依韵和徐元舆读寄内诗戏成
梅尧臣（宋代）

鸳鸯同白首，相得在中河。
水客莫惊笑，云间比翼多。
访金荪壁山居
顾逢（宋代）

徐行策瘦筇，不觉过层峰。
隐者在何处，白云知几重。
细泉鸣碎石，远籁起高松。
只恐南天竺，夕阳催暮钟。
初入太行路
白居易（唐代）

天冷日不光，太行峰苍莽。尝闻此中险，今我方独往。

马蹄冻且滑，羊肠不可上。若比世路难，犹自平于掌。
摸鱼子 其二
沈皞日（清代）

记泷江、吟簪卧阁，何曾莺燕游冶。瘴生黎璧滩声重，每见泪来盈把。

为五马。问十九年前、谁是相怜者。霜朝月夜。有锦鲤双双，寄将愁字，清怨旧罗帕。

人生苦，青鬓顿成衰谢。渐愁未了婚嫁。榕阴蕉冷春寒候，一段离情难写。

烽火下。宁不念、扁舟梦里归来也。枌榆里社。是几许风流，一番憔悴，馀恨在图画。
病中示光道者
释清远（宋代）

我病无形不可见，曼殊室利得深知。再三若欲通消息，推出床头木枕儿。
青玉案（春暮）
赵善扛（宋代）

一年陌上寻芳意。想人在、东风里。褪粉销红春有几。青翰飞去，紫云凝伫，往事如流水。

烟横极浦山无际。暗解明珰问谁寄。乡在温柔何处是。轮囷香雾，静深庭院，帘影参差翠。
春日田园杂兴四首 其一
殷葆诚（清代）

莫羡春城景物华，故园耕读自传家。饧箫吹起风初暖，禊席归传日半斜。

闲看儿童调燕雀，时邀亲友话桑麻。蜂针渐老莺簧涩，遍地黄金簇菜花。
冠氏寺居书怀
贺铸（宋代）

古刹荒凉昼掩门，鸣鸡吠犬接西村。
窗间自记曾归梦，楼外谁西欲断魂。
漫赋新诗题琬琰，少逢佳客佩兰荪。
更堪愁肺经春病，负尔商歌酒一樽。
次韵次卿林下行歌十首 其五
周紫芝（宋代）

愁多应怪独醒人，心事全凭曲米春。醉后逢花堪一笑，狂来曳杖却成真。
西江月·檐雨轻敲夜夜
曾揆（宋代）

檐雨轻敲夜夜，墙云低度朝朝。

日长天气已无聊。何况洞房人悄。

眉共新荷不展，心随垂柳频摇。

午眠见金翘。惊觉数声啼鸟。
游灵芝僧房 其一
黄裳（宋代）

千顷烟波一亩池，柳堤收得小涟漪。谁家堤外寻幽去，渐渐歌声入渺瀰。
食盘兔
萧立之（宋代）

猎户初登网，庖丁亦奏刀。毛皮尽剥落，风味足烹熬。

喜有开樽适，谁知逐野劳。微吟供一笑，尔狡谩称豪。
赠越南贡使阮云麓 其一
李元度（清代）

白雉重劳贡越裳，珠崖铜柱效梯航。占星不藉南车指，就日曾观北极光。

杨柳雪飞新传舍，蓼萧露湛古诗章。何须更说珊瑚树，彩笔凌云锦七襄。
和上封洪辩用明察院韵
胡寅（宋代）

绣衣御史有前闻，衲子禅师亦好文。
出禀圣谟苏瘵俗，坐持诗律战魔军。
访寻水石閒招隐，际会风云偶策勋。
喧寂两忘归一致，此心何处不超群。
初到鹿门上庄见灯禅师遂同宿爱其体物欲托迹以避世戏作此诗
释德洪（宋代）

上庄俯汉江，古木杂桑柘。槐衙阴广陌，麦浪涨平野。

连云对囷廪，用谷量牛马。我来二月破，解鞍绿阴下。

纵望烟霏中，领略见楯瓦。耆年骨柴崖，迎客意倾写。

干戈争夺馀，身在相惊诧。山空啼杜鹃，龛灯自清夜。

敛眉问儋州，亟口谈江夏。以余游二公，老大知识寡。

暮归逢醉人，往往遭捶骂。鹿门有馀地，贤矧如君者。

为连修竹林，规以构茅舍。伏舂旧所能，犁锄当学把。

相见水过膝，蓑苙清入画。
重过康王观
李彭（宋代）

忆昔寻远山，停策康王谷。烟昏钟韵微，林茂鸟归速。

羽人虽稀钟，落日见樵牧。徘徊临清溪，溪鱼白于玉。

并游几何人，槁叶下乔木。回首十年梦，前尘那可复。

欲去且钟留，残霞带孤鹜。
白庐山归城赋四首
董嗣杲（宋代）

入城回睇万松横，只隔浮云几万层。
八月秋风明月下，天池池上看天灯。
韦曲
唐彦谦（唐代）

欲写愁肠愧不才，多情练漉已低摧。

穷郊二月初离别，独傍寒村嗅野梅。
偈颂一百零九首
释可湘（宋代）

追忆仙游辇未还，特输忠赤举风幡。
制开玉殿黄金锁，最忌当头触圣颜。
汉阳郎官湖歌
李泂（元代）

山翁薄暮醉酒归，杖藜迷却高阳池。清风吹花绿阴倒，我笑谓是秋云移。

还乘贯月槎，夜过郎官湖。峥嵘星斗入江汉，荡漾槎影如鲸鱼。

九华之真人，邀我倒玉壶。麒麟擘脯供行厨，依稀仙乐在空际，碧山四映寒蟾孤。

举酒酌寒蟾，明月下饮嫦娥俱。霓裳拂云锦，万荷露泻琼瑶珠。

麾幢晻霭罗烟空，乃有玉皇所授之玉童。

风前飘飘曳广带，对立十二秋芙蓉。清香九曲银河通，真人绿发披天风。

锦袍玉雪照天地，口说姓字安南公。是公多逸气，略与古昔贤豪同。

时能扫月色，延我石室烟萝中。又言昔同张谓所游地，长啸一覆丹霞钟。

风吹仙乐度溪去，我已醉卧香炉峰。
和范学士韵 其七
彭汝砺（宋代）

南阳虽好远江干，襄沔归来失病颜。雨霁远浮清汉水，云归深见上方山。

伤心蜀主君臣际，回首庞公父子间。薄暮楼头待明月，笛声时见钓舟还。
句
方孝能（宋代）

壶公簪绂数如沙，三世青云在一家。
秋日登赤嵌城
钱琦（明代）

一自兵销日月光，牛皮尺地幻沧桑。空馀芳草埋荒堞，无数残锋卧夕阳。

歌扇舞衫春寂寂，海潮山月夜茫茫。重来不尽登临兴，何处秋风是故乡。
送余少卿知睦州
梅尧臣（宋代）

青山峡里桐庐郡，七里滩头太守船。
云雾未开藏宿鸟，坡原将近见烧田。
养茶摘蕊新春後，种橘收包小雪前。
民事萧条官政简，家书时问霅溪边。
角弓
佚名（先秦）

骍骍角弓，翩其反矣。兄弟婚姻，无胥远矣。

尔之远矣，民胥然矣。尔之教矣，民胥效矣。

此令兄弟，绰绰有裕。不令兄弟，交相为愈。

民之无良，相怨一方。受爵不让，至于己斯亡。

老马反为驹，不顾其后。如食宜饇，如酌孔取。

毋教猱升木，如涂涂附。君子有徽猷，小人与属。

雨雪瀌瀌，见晛曰消。莫肯下遗，式居娄骄。

雨雪浮浮，见晛曰流。如蛮如髦，我是用忧。
题徐太仆遗像
吴暻（清代）

金珰祸国叹荆榛，只为须眉不计身。四海清流真直节，五朝旧计老遗民。

独先元礼弹常侍，共幸林宗免党人。画像吴中前事在，团溪好写白纱巾。
题石室藏书图
刘文如（清代）

开匣拜遗容，凄然心暗伤。未及见慈亲，惟见图卷长。

夫子秉遗教，显亲早名扬。当年课夜读，教以古文章。

治家似钟郝，半典嫁时裳。聚得千卷书，训以石室藏。

夫子成德器，终天忆北堂。四祭陈五鼎，举爵每徬徨。

哀哉寸草心，难报春晖光。于今选楼上，即是古墨庄。

圣恩酬母德，更图一品妆。
张礼书帅隆兴
韩淲（宋代）

国是古难定，公胡亦帅藩。荣怀虽禁路，雅志已丘园。

在昔从诸老，于今盛一门。便藩方异渥，勇退复明恩。

家学资经纬，儒科得本原。等閒为出处，何必较腾骞。

致主丹心在，忧时素发繁。纷纭诚虮虱，变化任鹏鹍。

华阁犹前席，洪都漫左轓。建牙仪甚伟，分屏望还尊。

持橐嘉谋略，横经妙讨论。皂囊怀直节，青琐务忠言。

紬史知无隐，明刑信不冤。治才和上下，力可正乾坤。

收敛当侯阃，迢遥远帝阍。九迁由简拔，三入匪趋奔。

落落终难合，悠悠实易昏。归应思贺监，到日记陈蕃。

自叹驱驰困，谁能顾盼温。春风动行李，只有梦随轩。
读孚若长歌，即席赋赠仍用孚若原韵
陈维崧（清代）

霆轰电掣，算君才真似，怒涛千斛。
百感淋漓风骤起，劈裂满堂斛烛。
公醒而狂，人憎欲杀，抵鹊何须玉。
春衫老泪，鲛珠瓣瓣堪掬。
不记三十年前，灌夫使气，嚄唶惊邻屋。
弹指蓬莱今又浅，短法可能长绿。
诗酒前缘，莺花小劫，世事弹棋局。
关山笛破，欲吹吹不成曲。
遣怀
陆游（宋代）

云族初疑雨，风生忽快晴。
半窗松竹影，绕舍鸟乌声。
看剑心犹壮，开书眼渐明。
余年真已矣，不复问君平。
次喻景山韵
陈宓（宋代）

凌寒爱酒谪仙人，一笑能回万壑春。
难佩待归天上去，却看桃李媚红尘。
暇日六咏其三{柳絮}
张耒（宋代）

零乱委空风，悠扬点芳草。
却为身最轻，华堂等闲到。
题赵子昂摹唐人二戏马驹
方回（元代）

我尝远过燕山北，树木已无草一色。
骐骥骅骝动万匹，互啮交蹄戏跳踯。
谁欤画此双名驹，似斗非斗相嬉娱。
唐人遗迹赵子摹，善书善画今代无。
善书突过元章米，善画追还伯时李。
先画后书此一纸，咫尺之闻兼二美。
无章伯时两人合一人，愧我一诗难写两人真。
春日题山家
李郢（唐代）

偶与樵人熟，春残日日来。依冈寻紫蕨，挽树得青梅。

燕静衔泥起，蜂喧抱蕊回。嫩茶重搅绿，新酒略炊醅。

漠漠蚕生纸，涓涓水弄苔。丁香政堪结，留步小庭隈。
对酒醉题屈突明府厅
李白（唐代）

陶令八十日，长歌归去来。故人建昌宰，借问几时回。

风落吴江雪，纷纷入酒杯。山翁今已醉，舞袖为君开。
祥兴第三十七
文天祥（宋代）

幽燕盛用武，六合已一家。
眼穿当落日，沧海有灵查。
松风阁记
刘基（明代）

上篇

雨、风、露、雷，皆出乎天。雨露有形，物待以滋。雷无形而有声，惟风亦然。

风不能自为声，附于物而有声，非若雷之怒号，訇磕于虚无之中也。惟其附于物而为声，故其声一随于物，大小清浊，可喜可愕，悉随其物之形而生焉。土石屃赑，虽附之不能为声；谷虚而大，其声雄以厉；水荡而柔，其声汹以豗。皆不得其中和，使人骇胆而惊心。故独于草木为宜。而草木之中，叶之大者，其声窒；叶之槁者，其声悲；叶之弱者，其声懦而不扬。是故宜于风者莫如松。盖松之为物，干挺而枝樛，叶细而条长，离奇而巃嵸，潇洒而扶疏，鬖髿而玲珑。故风之过之，不壅不激，疏通畅达，有自然之音。故听之可以解烦黩，涤昏秽，旷神怡情，恬淡寂寥，逍遥太空，与造化游。宜乎适意山林之士乐之而不能违也。

金鸡之峰，有三松焉，不知其几百年矣。微风拂之，声如暗泉飒飒走石濑；稍大，则如奏雅乐；其大风至，则如扬波涛，又如振鼓，隐隐有节奏。方舟上人为阁其下，而名之曰松风之阁。予尝过而止之，洋洋乎若将留而忘归焉。盖虽在山林而去人不远，夏不苦暑，冬不酷寒，观于松可以适吾目，听于松可以适吾耳，偃蹇而优游，逍遥而相羊，无外物以汩其心，可以喜乐，可以永日；又何必濯颍水而以为高，登首阳而以为清也哉？

予，四方之寓人也，行止无所定，而于是阁不能忘情，故将与上人别而书此以为之记。时至正十五年七月九日也。 []

下篇

松风阁在金鸡峰下，活水源上。予今春始至，留再宿，皆值雨，但闻波涛声彻昼夜，未尽阅其妙也。至是，往来止阁上凡十余日，因得备悉其变态。

盖阁后之峰，独高于群峰，而松又在峰顶，仰视如幢葆临头上。当日正中时，有风拂其枝，如龙凤翔舞，离褷蜿蜒，轇轕徘徊；影落檐瓦间，金碧相组绣，观之者目为之明。有声如吹埙箎，如过雨，又如水激崖石，或如铁马驰骤，剑槊相磨戛；忽又作草虫呜切切，乍大乍小，若远若近，莫可名状，听之者耳为之聪。

予以问上人。上人曰：“不知也。我佛以清净六尘为明心之本。凡耳目之入，皆虚妄耳。”予曰：“然则上人以是而名其阁，何也？”上人笑曰：“偶然耳。”

留阁上又三日，乃归。至正十五年七月二十三日记。
湖楼晚眺景物鲜奇吟玩成篇即书壁上
弘历（清代）

天垂霞脚水澄烟，天水空明相与鲜。恰著高楼临玉岸，似游悬圃望银田。

虹如博带匪伊束，月是古钩特地娟。墨汁金壶待书壁，沧池容与漫开船。
为陆元德题擅谦斋
方回（元代）

四体非槁木，焉得常无为。
下士蔑轨则，德人慎容仪。
屈伸一时间，良复关安危。
举手一不当，尚难令童儿。
横目愚而神，岂可易指撝。
造次肆亵慢，合沓来轻欺。
臂且有所使，衔袖未出时。
恂恂君子心，于此先有思。
脱若役吾仆，未容盛气施。
刚桀世讵乏，受侮宁无辞。
画一发狗纵，厥规曹也随。
年老益畏谨，请苑犹召疑。
捉麈授生徒，秉钺行军师。
一如执玉恭，庶几无悔追。
抱拙
潘希曾（明代）

抱拙从人笑，投閒得自由。学仙时叩齿，延客误科头。

竹院藜床晚，芸窗茗椀秋。济时无上策，聊共曲生谋。
与黎幼元卢元明二年丈诗社凤凰台晚眺二首 其二
陈国是（明代）

高台凌汉表，属目出朝阳。地控黄旗壮，云垂碧甲长。

据梧吟调古，绣佛两花香。坐待庭前月，清思不可量。
寄畅轩
弘历（清代）

山轩偶到辟云关，畅好幽情寄此间。名合秦园才千里，吾心廑乃遍区寰。
题诸葛武侯祠
王十朋（宋代）

八阵图旁丞相祠，风云惨淡会当时。功成岂止三分汉，才大非惟十倍丕。

渭上忽传司马走，蜀中长起卧龙思。我来再拜瞻遗像，泪满襟如老杜诗。
减字木兰花·盈盈袅袅
陈三聘（宋代）

盈盈袅袅。欲问卿卿还好好。

无奈娇何。摺摺湘裙薄薄罗。

尊前顾曲。舞作回风花拍促。

压尽时流。棋里输伊一百筹。
咏菊
陈叔达（唐代）

霜间开紫蒂，露下发金英。但令逢采摘，宁辞独晚荣。
陪李金吾花下饮
杜甫（唐代）

胜地初相引，余行得自娱。
见轻吹鸟毳，随意数花须。
细草称偏坐，香醪懒再酤。
醉归应犯夜，可怕李金吾。
英宗皇帝挽辞五首 其五
张方平（宋代）

瀍东五陵陌，嵩下万安原。风水通佳气，灵祇护至尊。

国容回吉仗，像物辟神门。清庙标英德，流光万古存。
和李献甫见寄
冯山（宋代）

别肠回转似车轮，千里相忘一水滨。自愧卑飞徒衮衮，过蒙高水最恂恂。

已违兰养三经岁，犹恐瓜期再见春。趋府何当听约束，分为膏泽与乡民。
以梅实樱桃赠文玉文玉索诗用前馈笋韵
邵宝（明代）

人有相知果有珍，盘中朱绿眼中春。休论金鼎调还未，且道筠笼赠是真。

试熟漫凭犀浦鸟，荐新兼侑锦江鳞。无端生意诗囊在，报尽璚瑶正不贫。
疏山三首
曾季貍（宋代）

江南九月未飞霜，木叶萧萧已半黄。
行遍疏山山下路，满山唯有桂花香。
晓晴入荐福院
刘攽（宋代）

日照庭除上下光，雪残乔木碧苍苍。空无鸟雀随人语，散漫风烟驻佛香。
奉陪王贻上登八境台次元韵 其二
丁炜（清代）

远水双流合，严城四望孤。春潮通野渡，夕鸟下平芜。

宿雨藏墟市，轻风过舳舻。明朝愁欲别，握手缓斯须。
邓圣求承旨叠贻佳句过有褒称无言不酬虽复牵
苏颂（宋代）

召节从来蜀道西，遗思人尚襆青泥。
禁中手笔由裁制，天下英雄在挈携。
密议金銮应有记，登庸石刻竚重题。
纶闱盛宴仙鳌会，飞集翩翩五凤齐。
将别旧山寄伯弜
释永颐（宋代）

吾道贵日损，纪纲付有力。誓舍耕凿资，生以给信食。

岁晏民物耗，霜枯鹰隼击。寂士无丰姿，空田罄尘积。

小臧别我去，晚瓢先挂壁。饥寒并一身，舍下无遗迹。

穷达不异趣，死生共短息。硕友谅难舍，他山终易适。
相和歌辞 苦寒行
齐己（唐代）

冰峰撑空寒矗矗，雪凝水冻埋海陆。杀物之性，伤人之欲。

既不海断绝蒺藜荆棘之根株，又不海展凤皇麒麟之拳局。

如此则何如为和煦，为膏雨。自然天下之荣枯，融融于万户。
西江月·酒罢悠扬醉兴
吕本中（宋代）

酒罢悠扬醉兴，茶烹唤起醒魂。却嫌仙剂点甘辛。冲破龙团气韵。

金鼎清泉乍泻，香沈微惜芳薰。玉人歌断恨轻分。欢意厌厌未尽。
淳熙八年端午帖子词·太上皇后合六首
崔敦诗（宋代）

宝月骖鸾采结垂，朝来新写上皇诗。
金盘有露凉生是，玉宇无尘冻解迟。
题郭止亭寒香书屋勘印图 其三
于源（清代）

尧章叔夜久仙去，旧谱何人辨证来。纸阁无尘且孤赏，胆瓶一朵破黄梅。
皇后庙十五首 其三 司徒捧俎用《丰安》。彻同。
郊庙朝会歌辞（宋代）

恪恭奉祀，祗荐牺牲。九成爰奏，有俎斯盈。
送僧
释普度（宋代）

瘦坐清行合涧边，衲衣楚楚湿苍烟。
春光尽逐杖黎去，留得暮山啼断猿。
一日怀抑之也抑之之赠既尝答以三诗意若有歉焉是以赋也 其二
王守仁（明代）

迟晚不足叹，人命各有常。相去忽万里，河山郁苍苍。

中夜不能寐，起视江月光。中情良自抑，美人难自忘。
宫词
智生（清代）

长信宫中侍宴来，玉颜偏映夜光杯。银筝弹罢《霓裳曲》，又报西宫侍女催。
湖州歌九十八首 其二十二
汪元量（宋代）

一半淮江半浙江，怒潮日夜自相撞。
扬州昨夜军书至，说道淮安未肯降。
家园即事十三首
郑清之（宋代）

游鱼绕石日千里，反舌鸣声已百能。
老鹤易饥增廪稍，乳鸡勤哺领孙曾。
高士咏。於陵夫妻
吴筠（唐代）

皎皎於陵子，己贤妻亦明。安兹道德重，顾彼浮华轻。

琴书不为务，禄位不可荣。逃迹终灌园，谁能达世情。
题宣州开元寺　寺置于东晋时。
杜牧（唐代）

南朝谢朓城，东吴最深处。
亡国去如鸿，遗寺藏烟坞。
楼飞九十尺，廊环四百柱。
高高下下中，风绕松桂树。
青苔照朱阁，白鸟两相语。
溪声入僧梦，月色晖粉堵。
阅景无旦夕，凭栏有今古。
留我酒一樽，前山看春雨。
秋日题琅琊山寺
潘阆（宋代）

岩下多幽景，且无尘事喧。
钟声晴彻郭，山色晓当门。
深洞藏泉脉，悬崖露树根。
更期来此宿，绝顶听寒猿。
田家
陈师道（宋代）

鸡鸣人当行，犬鸣人当归。
秋来公事急，出处不待时。
昨夜三尺雨，灶下已生泥。
人言田家乐，尔苦人得知。
钱塘江待潮
胡仲弓（宋代）

潮至千艘动，涛喧万鼓鸣。
江翻晴雪卷，海涨石塘平。
帆影林端见，波光屋上明。
青山自吴越，相峙两含情。
谒陶朱公庙
吕本中（宋代）

悠悠千载五湖心，古庙无人锁绿阴。为问功成肥遁后，不知何术累千金。
十日南山宅尊乡会分得东字
顾清（明代）

摇落龙山夕照空，衣冠高会凤城东。从渠海内风流盛，输我尊城笑语同。

几处黄花如故里，他年绿野感秋蓬。晚来白发颓中坐，欲改南山号醉翁。
次韵酬曾无逸宗教
张镃（宋代）

自识閒中趣，常嫌闹处行。
湖山真富贵，花鸟小声名。
有客金兰好，贻诗徵角鸣。
相期耐霜露，斯事岂凡情。
题吴司户思忠堂
林希逸（宋代）

我既题斋扁，堂名却又同。进思臣职分，意慕世宗工。

欲问传心法，无如尽己功。游杨朱吕后，先且学忠公。
春分后一日山堂述事 其四
张镃（宋代）

岩通道院碧桃妍，别号琅华小洞天。香火微官方称职，轩裳閒梦自无缘。

星坛夜礼魁罡列，丹室朝存震兑全。绝粒飞升休慢语，不求人已是神仙。
阮郎归 佳人斗草
汤莱（清代）

群芳簇就绣云窝。垂杨金线拖。昼长无事莫轻过。

相邀女伴多。

行曲径，蹴凌波。娇情倚苎萝。杏钗输却奈他何。无聊强笑歌。
和黄亢与季父见访
林逋（宋代）

积水凝悬馆，船宽或结楼。
一窗方寄傲，二巷忽同游。
怨慕采菱曲，苍茫拾翠洲。
微风起蘋末，归路满清愁。
留春亭
杨杰（宋代）

古今春过知多少，人不留春头白早。君欲留春心可知，为君更白留春诗。

留春莫只留花住，花老春风亦随去。孰若芝兰香不歇，亭下长如二三月。
蛙鼓
邝思诰（明代）

青草池塘是汝家，不辞风雨为催花。填填似振将军旅，点点如传县令衙。

乐府自堪当两部，渔阳谁更会三挝。公私知尔成何事，镇日华林聒水涯。
苗侍中挽歌二首
岑参（唐代）

摄政朝章重，持衡国相尊。笔端通造化，掌内运乾坤。

青史遗芳满，黄枢故事存。空悲渭桥路，谁对汉皇言。

天子悲元老，都人惜上公。优贤几杖在，会葬市朝空。

丹旐飞斜日，清笳怨暮风。平生门下客，继美庙堂中。
偈颂一百一十七首
释绍昙（宋代）

客路奔驰岁月深，朝游东鲁暮西秦。
子规苦劝人归去，血溅岩花几见春。
春雨
卫宗武（宋代）

青皇初布令，大块已流湿。
霏霏散冲融，一一成膏液。
骎寻夜漏分，掀扬风箭疾。
孤灯月明眼，渐觉檐花密。
滴沥声毁洪，淋浪势方集。
清响迸源泉，美泽遍原隰。
甘腴滋田毛，浸灌融地脉。
盖将兆稌黍，岂但秀荠麦。
溪山鳞甲长，卉木攒新碧。
化工悦万族，生意浩无极。
苟惟本根在，孰不芽且坼。
未春雨非土，见者自姜恻。
既春雨非玉，闻者何悦怿。
示能刘惨舒，吾亦为物役。
英英梅粉露，点点桃红入。
更喜酿芳菲，催花居第一。
宣妙楼
方鸿飞（宋代）

云观烟楼是梵家，竹围如洗逼寒沙。
因风绿浪摇晴麦，遇雨红香落润花。
人锁昼房听鸟语，僧归晚坞放蜂衙。
不须老远来沽酒，只觅天酥为点茶。
梁夫人抗疏劾韩世忠
蔡见先（清代）

不因夫婿议从轻，一疏森严上帝京。博得九重温语答，美人未免太沽名。
铁塔寺
刘克庄（宋代）

细认苔间字，方知铸塔时。
不因兵废坏，似有物扶持。
古殿人开少，深窗日上迟。
僧言明受事，相对各攒眉。
粤东杂感
程恩泽（清代）

外藩吉利最雄猜，坐卧高楼互市开。
有尽兼金倾海去，无端奇市挟山来。
五郡水旱多逋券，群贾雍容内乏财。
只合年年茶药馥，换伊一一米船回。
天生灵草阿芙蓉，要与饔飧竞大功。
豪士万金销夜月，乞儿九死醉春风。
香飞海舶关津裕，力走天涯市贝通。
抵得瞢腾兵燹劫，半收猿鹤半沙虫。
双鹤图为汪东曙题
程敏政（明代）

长风划然起林末，远近岚光翠如泼。虬髯倒捲怒涛翻，谷应川鸣海天阔。

双双忽见青田君，振翮一声高彻云。溯风拟先鸿鹄举，争食宁甘鸡鹜群。

手抚玄裳莫飞去，入眼分明有奇趣。丹青定自薛公传，题品惭非少陵句。
满庭芳 江山饯春
郑文焯（清代）

南雪兰襟，东风茸帽，旧情人比花狂。江城画里，楼阁隐垂杨。

可奈春霏冉冉，都换了新绿池塘。销魂地，残红有恨，还作燕泥香。

年年，春尽日，疏灯听雨，总是他乡。纵清歌缓客，怕近离觞。

早识芳心一点，收拾与，蝶粉蜂黄。今宵梦，吴波半剪，应附北归航。
仙桥渡
郑一统（明代）

金碧丛中芳未歇，天风淅淅东井冽。道人一醉紫霞归，双眼玲珑弄秋月。

双眼玲珑弄秋月，渔声何处施罛濊。便将野渡作星槎，直泛银河访机织。

一水盈盈异悲悦，我欲万丈驾云梁，无劳太史虚饶舌。
鹊桥仙（为岳母庆八十）
辛弃疾（宋代）

八旬庆会，人间盛事，齐劝一杯春酿。胭脂小字点眉间，犹记得、春时宫样。

彩衣更著，功名富贵，直过太公以上。大家著意记新词，遇著个、十字便唱。
吟社递至诗卷足十四韵以答之为梅水村发也
赵必象（宋代）

水月一联诗，桃杏不敢近，
卷锦归之梅，梅花无可逊。
耆英会诗
王拱辰（宋代）

西都山水天下奇，神嵩景室环清伊。
甫申间气秀不绝，生贤会坚昌明时。
衣冠占数盛文雅，台符卿月光离离。
魏京雄奥压幽朔，游宫御府严天威。
膏田千里翳桑柘，犀甲万旅驯熊罴。
公当缓带名三镇，悬赤继轸承保釐。
追推契遇最深旧，加复雍孟交旌麾。
仁皇一庄龙虎榜，桂堂先后攀高枝。
宦游出处五十载，鸾台骥路俱腾夷。
三公极位固辽隔，五年以长犹肩随。
公今复主凤门钥，仆亦再抚铜台圻。
二京相望阻河广，三径不克陪游嬉。
忽闻幹步踵门至，投我十二耆英诗。
整冠肃貌讽章句，若坐宝肆罗珠玑。
为言白傅有高躅，九君结社真可师。
欲令千载著风迹，亟就僧馆图神姿。
词宗端殿序篇目，滂洒大笔何淋漓。
眷言履道靡充诎，菟裘近邑将营归。
敢云绘素得精笔，愿列霜壁如唐规。
退居旧相国元老，十年还政瀍之涯。
康宁富贵备五福，灵宝盛气如虹霓。
昔年大对继晁董，登科赐第同一期。
紫垣步武既通接，金沙里闬还邻比。
探禅论道剧训对，摩轧太古穷天机。
二贤勋业冠朝省，爵齿官学谁依稀。
今将图画表来世，讵可下客联缨緌。
既蒙月品定人物，不敢循避违风期。
况承开阁厚宾客，富有景物佳园池。
铜驼坊西福善宅，修竹万个笼清漪。
天光台高未百尺，下眺林岭如屏帷。
花王千品尽殊胜，风光绣画三春晖。
六相街中潞公第，碧瓦万木烟参差。
左隅庙室本经礼，右阁宸翰尊星奎。
婆娑青凤舞松柏，焕烂素锦薰酴醾。
石渠飞溜漱寒玉，昼夜竽瑟鸣堦墀。
伊予陋宇治穷僻，姑喜地广为环溪。
楼名多景可旷望，台号风月延清晖。
四时花蘤不外假，孥舟傲帻联嬉怡。
怀归抚事若饥渴，恨无羽翼西南飞。
人生交旧贵伦辈，情亲意接心相知。
岂无晚秀负才蕴，高谈大笑拘礼仪。
洛中故事名义燕，二毛第一年相推。
洒冠登仕荷天宠，尊君报国当百为。
既嗟大{上老下至}盍知止，纳禄谢事皆所宜。
顾方北道倚烦剧，未许解绂披荷衣。
长篇不令负花约，为指风什歌式微。
如羹甘露爽心骨，似柄玉尘亲颜眉。
兰丛虽未长罗宅，菊英似亦思陶篱。
子山已著小园赋，彦伦犹媿锺山移。
聊摅短引谢招隐，肯使猿鹤常惊啼。